b'\n_START_ARTICLE_\nBotanisk navn\n_START_PARAGRAPH_\nDet botaniske navn (eller som det ofte kaldes: "det latinske navn") er det videnskabelige artsnavn for en plante og er en del af den botaniske nomenklatur. Det botaniske navn skrives i en latiniseret form og er derfor internationalt forst\xc3\xa5eligt. Gartnerlatin er den popul\xc3\xa6re, men ogs\xc3\xa5 lidt neds\xc3\xa6ttende betegnelse for gartneres og andre faggruppers brug af latin. Udtrykket kan sidestilles med \xe2\x80\x9dl\xc3\xa6gelatin\xe2\x80\x9d og \xe2\x80\x9dapotekerlatin\xe2\x80\x9d._NEWLINE_Det videnskabelige navn er eksklusivt for den art, som har f\xc3\xa5et det tillagt.\n_START_SECTION_\nNavneskift\n_START_PARAGRAPH_\nHvis man ved navngivningen skulle have overset, at planten allerede er navngivet, vil den derfor b\xc3\xa6re navnet, indtil man bliver klar over, at der findes en \xc3\xa6ldre, gyldig betegnelse. Det er det \xc3\xa6ldste navn, der har f\xc3\xb8rsteprioritet. Det er \xc3\xa9n af grundene til, at planter kan skifte videnskabeligt navn._NEWLINE_En anden grund er, at navne\xc3\xa6ndringer kan opst\xc3\xa5 efter unders\xc3\xb8gelser af planters DNA. Her kan oversete sl\xc3\xa6gtsskabsforhold afsl\xc3\xb8res, eller man kan blive klar over, at to arter aldeles ikke er n\xc3\xa6rt besl\xc3\xa6gtede. I s\xc3\xa5 fald m\xc3\xa5 den ene eller de begge have nyt navn.\n_START_SECTION_\nDet binominelle system\n_START_PARAGRAPH_\nCarl von Linn\xc3\xa9 var den f\xc3\xb8rste, der konsekvent benyttede denne nomenklatur, der har gjort det muligt dels at ben\xc3\xa6vne de levende og udd\xc3\xb8de v\xc3\xa6sner p\xc3\xa5 en ensartet m\xc3\xa5de og dels at placere dem sl\xc3\xa6gtsskabsm\xc3\xa6ssigt i forhold til hinanden. I det store og hele har Linn\xc3\xa9s oprindelige navngivning tilmed vist sig at v\xc3\xa6re holdbar. Hans s\xc3\xa5kaldt binominelle system (= systemet med dobbeltnavne) er fortsat anvendeligt og ogs\xc3\xa5 frugtbart, n\xc3\xa5r nye arter skal navngives. _NEWLINE_I dette system best\xc3\xa5r navnet af et sl\xc3\xa6gtssnavn og en artstilf\xc3\xb8jelse. Som eksempel kan man n\xc3\xa6vne arten Malus sargentii (Sargents \xc3\x86ble). Her er ordet Malus betegnelsen p\xc3\xa5 den sl\xc3\xa6gt, arten tilh\xc3\xb8rer (her alts\xc3\xa5: sl\xc3\xa6gten Malus (\xc3\x86ble), og ordet sargentii er artstilf\xc3\xb8jelsen (som her er en latinisering af personnavnet Sargent). L\xc3\xa6g m\xc3\xa6rke til, at det f\xc3\xb8rste navn, sl\xc3\xa6gtsnavnet, altid er med stort begyndelsesbogstav, mens det andet ord altid er med lille.'